
A Lajta folyó rehabilitálása és annak hatása Mosonmagyaróvár víziturizmusára

Dolgozatom témája a Lajta folyó rehabilitálása és annak hatása Mosonmagyaróvár vízi
turizmusára. A témát azért választottam, mert a Mosonmagyaróvári Vízisport Egyesület
túravezetőjeként nagyon érdekel a környék vízrajza, a Szigetköz, a Mosoni-Duna, de
leginkább a városon keresztül folyó Lajta, és mindezek a térség turizmusban betöltött
szerepének alakulása az elmúlt évtizedekben. A városon belüli túrázható szakasz, a Malom-
ági Lajta, 2013 óta járható, amikor is átadásra került egy osztrák-magyar vízitúra útvonal, a
Leitha-Lajta, amit egy Interreges pályázat segítségével alakítottak ki.

Dolgozatom célja, hogy átfogó képet alkossak Mosonmagyaróvár és a Lajta vízi turizmusáról,
kitekintést nyújtva a hasonló vízrajzú Zala folyó, és a felhasználásában sok közös
tulajdonságot mutató Kis-Duna folyóval. További célom elemezni a Lajta folyó fejlesztésével
kapcsolatos hazai és nemzetközi pályázatok eredményeit szekunder vizsgálat keretében. Saját
vizsgálatom primer részében a Lajta vízi turizmusának tendenciáit elemzem, kvantitatív,
kérdőíves módszerrel.

Véleményem szerint a Lajta egyre fontosabb szerepet tölt be a városi vízi turizmusban. Sok
településen folynak át folyók, de kevés helyen van kialakítva hajócsúszda, sőt európai szinten
is egyedülálló a régi magyaróvári malom alatt áthaladó hajócsúszda. A városon belüli túra
során rengeteg arcát mutatja meg a folyó. Először az ágas-bogas, városon kívüli részét, ahol
teljesen a természet az úr, majd hidak alatt csorogva, hajócsúszdákon át érünk be a belváros
nyüzsgő légkörébe. A Lajta ezernyi élményt rejt magában, akár egy pár órás túra, akár egy
délutáni evezgetés során.



